CELEX: 32019R0650
Language: lv
Date: 2019-04-24 00:00:00
Title: Komisijas Regula (ES) 2019/650 (2019. gada 24. aprīlis), ar ko attiecībā uz Yohimbe (Pausinystalia yohimbe (K. Schum) Pierre ex Beille) groza Eiropas Parlamenta un Padomes Regulas (EK) Nr. 1925/2006 III pielikumu (Dokuments attiecas uz EEZ.)

25.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 110/21
               
            
         KOMISIJAS REGULA (ES) 2019/650
         (2019. gada 24. aprīlis),
         ar ko attiecībā uz Yohimbe (Pausinystalia yohimbe (K. Schum) Pierre ex Beille) groza Eiropas Parlamenta un Padomes Regulas (EK) Nr. 1925/2006 III pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 20. decembra Regulu (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (1) un jo īpaši tās 8. panta 5. punktu,
         tā kā:
         
                     (1)
                  
                  
                     Saskaņā ar Regulas (EK) Nr. 1925/2006 8. panta 2. punktu, ņemot vērā to, ka pastāv varbūtēja saistība starp Yohimbe (Pausinystalia yohimbe (K. Schum) Pierre ex Beille) un tā preparātu lietošanu pārtikā un kaitīgu ietekmi uz veselību, taču pārliecinošs zinātnisks pierādījums nav sniegts, viela tika pārbaudīta Savienības iestādēs, un ar Regulu (ES) 2015/403 (2) tā tika iekļauta Regulas (EK) Nr. 1925/2006 III pielikuma C daļā.
                  
               
                     (2)
                  
                  
                     Saskaņā ar Regulas (EK) Nr. 1925/2006 8. panta 5. punktu četru gadu laikā no dienas, kad viela iekļauta III pielikuma C daļā, pieņem lēmumu, ar kuru parasti atļauj izmantot III pielikuma C daļā iekļauto vielu vai attiecīgi iekļauj to III pielikuma A vai B daļā, ņemot vērā Eiropas Pārtikas nekaitīguma iestādes (“Iestāde”) atzinumu par visām lietām, ko novērtēšanai iesnieguši pārtikas apritē iesaistītie uzņēmēji vai citas ieinteresētās personas, kā minēts 8. panta 4. punktā.
                  
               
                     (3)
                  
                  
                     Saskaņā ar Komisijas Īstenošanas regulas (ES) Nr. 307/2012 (3) 5. panta 2. punktu, lai izpildītu Regulas (EK) Nr. 1925/2006 8. panta 5. punktā paredzēto lēmumu, Iestāde ņem vērā tikai tos dokumentus, kas iesniegti 18 mēnešu laikā pēc tam, kad stājies spēkā lēmums par vielas iekļaušanu Regulas (EK) Nr. 1925/2006 III pielikuma C daļā.
                  
               
                     (4)
                  
                  
                     Ņemot vērā, ka ieinteresētās puses Īstenošanas regulas (ES) Nr. 307/2012 5. panta 2. punktā minētajā termiņā nav iesniegušas nekādus zinātniskos datus, kas pierāda Yohimbe (Pausinystalia yohimbe (K. Schum) Pierre ex Beille) drošumu, Yohimbe (Pausinystalia yohimbe (K. Schum) Pierre ex Beill) un tā preparāti būtu jāiekļauj Regulas (EK) Nr. 1925/2006 III pielikuma A daļā, kas nozīmē, ka to lietošana pārtikā tiks aizliegta.
                  
               
                     (5)
                  
                  
                     Tāpēc Regula (EK) Nr. 1925/2006 būtu attiecīgi jāgroza.
                  
               
                     (6)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1925/2006 III pielikumu groza šādi:
            
                        1)
                     
                     
                        pielikuma A daļu papildina ar šādu ierakstu:
                        “Yohimbe koka miza un tās preparāti, kas iegūti no Yohimbe (Pausinystalia yohimbe (K. Schum) Pierre ex Beille)”;
                     
                  
                        2)
                     
                     
                        pielikuma C daļā svītro šādu ierakstu:
                        “Yohimbe koka miza un tās preparāti, kas iegūti no Yohimbe (Pausinystalia yohimbe (K. Schum) Pierre ex Beille)”.
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 24. aprīlī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 404, 30.12.2006., 26. lpp.
         
         
            (2)  Komisijas 2015. gada 11. marta Regula (ES) 2015/403, ar ko groza Eiropas Parlamenta un Padomes Regulas (EK) Nr. 1925/2006 III pielikumu attiecībā uz Ephedra sugām un Yohimbe (Pausinystalia yohimbe (K. Schum) Pierre ex Beille) (OV L 67, 12.3.2015., 4. lpp.).
         
            (3)  Komisijas 2012. gada 11. aprīļa Īstenošanas regula (ES) Nr. 307/2012, ar ko nosaka īstenošanas noteikumus par to, kā piemērojams 8. pants Eiropas Parlamenta un Padomes Regulā (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (OV L 102, 12.4.2012., 2. lpp.).